Isla Vistan joukkomurha

Isla Vistan joukkomurha oli 23. toukokuuta 2014 Kalifornian Isla Vistassa tehty joukkomurha, jossa 22-vuotias tekijä Elliot Rodger murhasi puukottamalla ja ampumalla kuusi ihmistä ennen itsemurhaansa.Joseph Serna, Elliot Rodger meticulously planned Isla Vista rampage, report says Los Angeles Times 19.2.2015, viitattu 31.8.2023 Lisäksi haavoittuneita oli neljätoista.Nicky Woolf, Chilling report details how Elliot Rodger executed murderous rampage The Guardian 20.2.2015, viitattu 31.8.2023

 Tapahtumat 
Rodger suunnitteli hyökkäystä yli vuoden ajan ja valmistautui tappamaan mahdollisimman monta ihmistä. Hän lykkäsi suunnitelmansa toteuttamista kahteen otteeseen. Hän hankki laillisesti kolme lyhyttä käsiasetta. Ampumaradoilla harjoittelemisen Rodger aloitti tammikuussa 2014. Murhat alkoivat asunnossa, jonka Rodger jakoi uhreistaan kahden, Weihann Wangin (20) ja Cheng Yuan Hongin (20) kanssa. Asunnossa hän murhasi myös asuinkumppaneidensa 19-vuotiaan ystävän George Chenin. Uhreja väijyttiin ja heidät puukotettiin yksitellen näiden saapuessa asunnolle. Wangiin kohdistui 15, Hongiin 20 ja Cheniin 94 puukoniskua. Hong ehti tehdä vastarintaa ennen kuolemaansa. Tietokoneensa Rodger jätti avoimena sängylleen. Auki oli YouTube-linkki, johon Rodger oli ladannut "Retribution"-nimisen videon. Hän julkaisi myös 137-sivuisen "omaelämäkerrallisen esseen" otsikolla "My Twisted World" blogisivustolla ja välitti sen sähköpostilla ennen hyökkäystä useille henkilöille, kuten isälleen.

Poistuttuaan asunnolta Rodger ajoi autolla pitkin Isla Vistaa. Hän ammuskeli auton ikkunasta kahdeksan minuuttia kestäneen ajelun aikana ja ehti myös haavoittua laukaustenvaihdossa viranomaisten kanssa. Kolme viimeistä sivullista uhria sai surmansa tässä yhteydessä. He olivat 22-vuotias Katherine Cooper, 19-vuotias Veronika Weiss ja 20-vuotias Christopher Michaels-Martinez.Elliot Rodger: How misogynist killer became 'incel hero' BBC 26.4.2018, viitattu 31.8.2023 Rodger myös törmäili autollaan ihmisiin ja ajelu päättyi lopulta törmäykseen pysäköityyn autoon 21:35 tekopäivän iltana. Hänet löydettiin autosta päähänsä kohdistamaan laukaukseen kuolleena. Haavoittuneet saivat vammoja sekä ampumisesta että auton törmäyksistä.

 Tausta ja reaktiot 
Rodger oli saanut hoitoa lapsuudesta saakka. Läheiset olivat huolestuneita hänen mielenterveydestään. Rodger oli joutunut ennen ammuskelua tekemisiin viranomaisten kanssa huonetoverin kanssa riitelyn ja juhlissa tappelemisen takia. 30. huhtikuuta 2014 Rodgerin äiti pyysi poliisia tarkastamaan poikansa voinnin ja kertoi huolestuneensa tämän häiritsevistä videojulkaisuista. Poliisi saapui Rodgerin asunnolle, mutta sillä ei ollut lupaa etsinnän suorittamiseen, vaikka aseet olivat asunnolla. YouTubessa Rodger oli muun muassa valitellut neitsyyttään ja kertonut kyvyttömyydestään löytää tyttöystävää. Viimeisissä, vain minuutteja ennen joukkomurhaa nettiin lataamissa julkaisuissaan Rodger vannoi kostoa Isla Vistan naisille.

Rodgerin todettiin olleen kiinnostunut natsijohtajista. Hänen rikoksensa käynnistivät uudelleen liittovaltiotasoisen keskustelun asekontrollista. Lainsäädäntöön tehtiin kiristyksiä iskun jälkeen. Joukkomurha herätti keskustelua myös naisvihasta. Osa incelyhteisöstä on jälkikäteen osoittanut kunnioitusta Rodgeria kohtaan. Rodger oli elokuvaohjaaja Peter Rodgerin poika.California gunman 'was film-maker Peter Rodger's son' BBC 25.5.2014, viitattu 31.8.2023Philip Sherwell, California drive-by shooting: 'Son of Hunger Games assistant director' Elliot Rodger suspected of killing six The Telegraph 24.5.2014, viitattu 31.8.2023

 Lähteet 

Luokka:Joukkosurmat Yhdysvalloissa
Luokka:Rikokset Kaliforniassa
Luokka:Santa Barbaran piirikunta
Luokka:Vuoden 2014 rikokset